François, par la grâce de Dieu, roy de France, scavoir faisons à tous présens et avenir, que, nous inclinans à la supplication et requeste de nos chiers et bien amez les eschevins, manans et habitans de la ville et chastel de Talant lez Dijon, tous et chascuns les droicts, privileges, franchises et libertés cy attachées, soubs le contre scel de nostre chancellerie, à eulx octroyés et confirmés par nos prédécesseurs, et dernierment par feu de bonne mémoire le roy Henry, dernier décédé, nostre très honoré seigneur et père, que Dieu absolve; avons ausdits supplians, loué, confirmé et approuvé, et par ces présentes, de nostre certaine science, plaine puissance et authorité royal, louons, continuons, confirmons et approuvons, pour en joyr et user par les dits supplians et leurs successeurs tant et si avant et par la forme et manière qu’ils en ont cy devant et justement joy et usé, joyssent et usent encores de présent. Si donnons en mandement par ces dictes présentes à nos amés et féaulx conseillers les gens tenans nostre court de Parlement et de nos Comptes à Dijon, et à tous nos aultres justiciers et officiers ou à leurs lieutenantz présens et avenir, et à chacun d’eulx si comme à luy appartiendra, que de nos présentes continuation et confirmation, ensemble des dits privileges, franchises et libertés, et de tout l’effect et contenu en les dites présentes, ils facent, souffrent et laissent les dits supplians et leurs dits successeurs joyr et user plainement et paisiblement, sans en ce leur faire, mettre ou donner, ne souffrir estre fait, mis ou donné ores ne pour le temps avenir, aucun arrest de destourbier ou empeschement en quelque manière que ce soit; lequel si fait, mis ou donné leur avoit esté ou estoit, ostent et mettent et fassent oster et mettre incontinent et sans délay à plainne délivrance et au premier estat et dehu. Car tel est nostre plaisir. Et affin que ce soit chose ferme et estable à tousjours, nous avons fait mettre nostre scel à ces dites présentes, sauf en autre chose nostre droict et l’autruy en toutes. Donné à Amboise, au mois de mars, l’an de grâce mil cinq cent cinquante neuf, et de nostre règne le premier. § Par le Roy, ROBERTET. § Visa contentor. DE VABRES.